## Pravilnik o zaštiti gljiva (Fungi)

### NN 34/2002 (3.4.2002.), Pravilnik o zaštiti gljiva (Fungi)

# MINISTARSTVO ZAŠTITE OKOLIŠA I PROSTORNOG UREĐENJA

739

Na temelju članka 16. stavka 2. Zakona o ustrojstvu i djelokrugu
ministarstava i državnih upravnih organizacija (»Narodne novine« br. 48/99 i
15/00) i članka 13. stavka 2. i članka 29. stav­ka 1. Zakona o zaštiti prirode
(»Narodne novine« br. 30/94 i 72/94), ministar zaštite okoliša i prostornog uređenja,
uz prethodno pribavljeno mišljenje ministra poljoprivrede i šumarstva, donosi

## PRAVILNIK

### O ZAŠTITI GLJIVA *(Fungi)*

I.  OPĆE ODREDBE

Članak 1.

Ovim Pravilnikom proglašavaju se zaštićenima pojedine vrste samoniklih
gljiva koje su ugrožene i rijetke, propisuju uvjeti za sakupljanje plodišta,
otkup i stavljanje u promet ugroženih vrsta samoniklih gljiva koje nisu posebno
zaštićene, određuju uvjeti za ishođenje dopuštenja za sakupljanje tih
samoniklih gljiva ili njihovih dijelova za osobne potrebe i u svrhu prerade,
trgovine i drugog prometa radi njihove zaštite, te druga pitanja od značenja za
zaštitu samoniklih vrsta gljiva.

Članak 2.

U smislu ovog Pravilnika
koriste se definicije sa sljedećim značenjem:

– »micelij« je tijelo gljive,
koje se nalazi unutar supstrata, najčešće tla ili biljnih ostataka,

– »nadzemne gljive« su vrste
samoniklih gljiva čija se plodišta razvijaju na površini tla ili na biljnom
supstratu iznad površine tla,

– »otkupljivač gljiva« je
stručno osposobljena osoba koja obavlja neposredan otkup od komercijalnih
sakupljača u ime i za račun pravne ili fizičke osobe koja je ovlaštena za otkup
i sakup­ljanje samoniklih gljiva radi stavljanja u promet,

– »plodišta« su organi za
razmnožavanje što ih stvara najveći broj vrsta gljiva i  nužni su za preživljavanje tih vrsta gljiva,
a micelij ih formira samo povremeno,

– »podzemne gljive« su vrste
samoniklih gljiva čija se plodišta razvijaju ispod površine tla,

– »pravna ili fizička osoba
ovlaštena za otkup i/ili sakup­ljanje samoniklih gljiva radi stavljanja u
promet« je pravna ili fizička osoba registrirana za obavljanje djelatnosti
otkupa i/ili sakupljanja samoniklih gljiva u svrhu prerade, trgovine i drugog
prometa,

– »sakupljanje gljiva« je
postupak u kojem se samonikle gljive sakupljaju za osobne potrebe, ili u svrhu
prerade, trgovine i drugog prometa,

– »samonikle gljive« su
gljive koje spontano rastu na prirod­nim, poluprirodnim i kultiviranim staništima,

– »sakupljač gljiva za osobne
potrebe« je fizička osoba koja sakuplja samonikle gljive za svoje potrebe i za
potrebe svoga domaćinstva,

– »komercijalni sakupljač« je
fizička osoba koja sakuplja samonikle gljive u svrhu prerade, trgovine i drugog
prometa,

– »komercijalne vrste gljiva«
su samonikle gljive koje spadaju u »ugrožene vrste gljiva« utvrđene ovim
Pravilnikom, i koje se mogu sakupljati u svrhu prerade, trgovine i drugog
prometa,

– »zaštićene vrste gljiva« su
vrste samoniklih gljiva koje su vrlo rijetke i/ili čije su populacije znatno
smanjene zbog uništenja staništa ili prekomjernog i nekontroliranog
sakupljanja, te prijeti opasnost nestanka vrste s područja Republike Hrvatske,

– »ugrožene vrste gljiva« su
sve vrste samoniklih gljiva koje nisu posebno zaštićene, i koje mogu postati
ugrožene zbog nekontroliranog sakupljanja, stoga se mogu sakupljati u svrhu
prerade, trgovine i drugog prometa pod uvjetima i na način propisanim ovim
Pravilnikom,

– »suhe gljive« su prerađene
samonikle gljive u suhom stanju,

– »iznošenje« je prekogranični
prijenos samoniklih gljiva za osobne potrebe,

– »izvoz« je prekogranični
promet samoniklim gljivama namijenjenim tržištu.

Članak 3.

U smislu ovoga Pravilnika zaštićene
su vrste samoniklih gljiva koje su ugrožene i vrlo rijetke i/ili čije su
populacije znatno smanjene zbog uništenja staništa ili zbog prekomjernoga i
nekontroliranoga sakupljanja, te prijeti opasnost njihovu nestanku, (u daljnjem
tekstu: zaštićene vrste gljiva), stoga nije dopušteno njihovo sakupljanje.

U smislu ovog Pravilnika određenu zaštitu uživaju i samonikle gljive
koje nisu posebno zaštićene i koje se mogu sakupljati u svrhu prerade, trgovine
i drugog prometa uz uvjete propisane ovim Pravilnikom, budući bi prekomjerno i
nekontrolirano sakup­ljanje tih gljiva dovelo u pitanje njihov opstanak na
području Republike Hrvatske (u daljnjem tekstu: ugrožene vrste gljiva).

II. ZAŠTIĆENE VRSTE GLJIVA

Članak 4.

Zaštićenim vrstama gljiva proglašavaju se sljedeće vrste:

1. razred
*Discomycetes:*

*– Ascotremella faginea*,

    – *Caloscypha fulgens* *(narančasto zelena peharica),*

    – *Cudonia circinans*,

    – *Discina gigas* *(golema moždanica),*

    – *Discina leucoxantha (žuta pločarica),*

    – *Discina parma*,

    – *Geoglossum umbratile,*

    – *Geopyxis majalis*,

    – *Holwaja mucida*,

    – *Leucoscypha ovilloides,*

    – *Microglossum olivaceum* *(maslinasti jezičac),*

    – *Microglossum viride* *(zeleni jezičac),*

    – *Pachyella violaceonigra*,

    – *Pseudorhizina sphaerospora*,

    – *Psilopezia nummularialis*,

    – *Ptychoverpa bohemica* *(češka smrčkovica),*

    – *Scutellinia minor*,

    – *Spathularia flavida (žuta lopatica),*

    – *Strossmayeria rackii*,

    – *Trichoglossum hirsutum*,

    – *Urnula craterium* *(crni pehar),*

*–            Verpa
conica* *(prstasta smrčkovica).*

2. razred *Hymenomycetes,*

**a) red *Aphyllophorales***:

    – *Albatrellus pes-caprae*
*(maglen),*

    – *Aleurocystidiellum
subcruentatum*,

    – *Amylocistis lapponicus*,

    – *Antrodia crassa*,

    – *Antrodia variiformis*,

    – *Antrodiella citrinella,*

    – *Antrodiella fragrans*,

    – *Atheloderma mirabilis*,

    – *Aurantioporus croceus*,

    – *Auriporia aurulenta*,

    – *Buglossoporus pulvinus*,

    – *Ceriporiopsis placenta*,

    – *Ceriporiopsis subrufa*,

    – *Columnocystis ambigua*,

    – *Cotylidia pannosa*,

    – *Flavophlebia
sulphureo-isabellina*,

    – *Fomitopsis rosea*,

    – *Gloeoporus dichrous*,

    – *Hericium flagellum*,

    – *Hericium coralloides* *(koraljasti igličar),*

    – *Hericium erinaceum* *(resasti igličar),*

    – *Junghuhnia fimbriatella*,

    – *Lopharia spadicea*,

    – *Metulodontia nivea*,

    – *Phellinus pouzarii*,

    – *Phellinus rimosus*,

    – *Pilatoporus spraguei*,

    – *Piptoporus soloniensis*,

    – *Polyporus umbellatus* *(jelenovo uho),*

    – *Pulchericium caeruleum*,

    – *Skeletocutis jelicii*,

    – *Skeletocutis papyracea*,

    – *Sparassis crispa* *(kovrčasta kokica),*

    – *Sparassis nemecii* *(Nemecova kokica),*

    – *Spongipellis delectans*,

    – *Steccherinum setulosum*,

    – *Trametes ljubarskyi*,

    – *Tyromyces fissilis*.

**b) red *Agaricales***:

    – *Amanita caesarea* *(blagva),*

    *– Amanita franchetii (hrapava muhara),*

    – *Amanita lepiotoides* *(suncobranasta
muhara),*

    – *Amanita solitaria* *(ježasta
muhara),*

    – *Amanita vittadinii
(Vittadinijeva muhara),*

    – *Bolbitius variicolor*,

    – *Boletinus cavipes* *(smeđi
šupljikavac),*

    – *Boletus depilatus*,

    – *Boletus dupainii* *(Dupainijev
vrganj),*

    – *Boletus fechtneri* *(Fechtnerov
vrganj),*

    – *Boletus fragrans* *(mirišljivi
vrganj),*

    – *Boletus impolitus,*

    – *Boletus pulverulentus* *(posuti
vrganj),*

    – *Boletus regius* *(kraljevka),*

    – *Boletus rhodoxanthus* *(crveno‚uti
vrganj),*

    – *Calocybe ionides*,

    – *Chalciporus rubinus*,

    – *Chamaemyces fracidus* *(pjegava
kapljača),*

    – *Cortinarius bulliardi* *(Bulliardova
koprenka),*

    – *Cortinarius praestans* *(debelonožna
koprenka),*

    – *Cortinarius violaceus* *(ljubičasta
koprenka),*

    – *Dermoloma josserandii*,

    – *Entoloma corvinum*,

    – *Hygrocybe calyptriformis*,

    – *Hygrocybe cantharellus*,

    – *Hygrocybe flavipes*,

    – *Hygrocybe intermedia* *(srednja
vlažnica),*

    – *Hygrocybe lacmus*,

    – *Hygrocybe nitrata* *(dušična vlažnica),*

    – *Hygrocybe ovina* *(crna vlažnica),*

    – *Hygrocybe perplexa*,

    – *Hygrocybe punicea* *(velika vlažnica),*

    – *Hygrocybe spadicea*,

    – *Hygrocybe unguinosa*,

    – *Hygrophorus aureus* *(crvena puževica),*

    – *Hygrophorus capreolarius*,

    – *Hygrophorus hypothejus* *(žutosmeđa puževica),*

    – *Hygrophorus lucorum* *(ariševa puževica),*

    – *Hygrophorus marzuolus* *(ožujka),*

    – *Hygrophorus penarius* *(suha puževica),*

    – *Hygrophorus poetarum (pjesnička puževica),*

    – *Hygrophorus russula* *(medenka),*

    – *Inocybe godeyi* *(Godeyeva cjepača),*

    – *Lactarius acris* *(oštra mliječnica),*

    – *Lactarius controversus* *(topolova mliječnica),*

    – *Leucocortinarius bulbiger* *(gomoljasta bjelosporka),*

    – *Leucopaxillus gentianeus* *(gorka debeljača),*

    – *Leucopaxillus compactus* *(trobojna debeljača),*

    – *Limacella guttata* *(kapljičasta ljepljivica),*

    – *Lyophyllum transforme*,

    – *Phylloporus pelletieri* *(crvenkasti listićavac),*

    – *Pleurotus calyptratus*,

    – *Pleurotus cornucopiae* *(brestovača),*

    – *Pleurotus eryngii* *(poljska krivonoška),*

    – *Porphyrellus porphyrosporus*,

    – *Pulveroboletus gentilis*,

    – *Pulveroboletus lignicola*,

    – *Suillus tridentinus*,

    – *Tricholoma aurantium* *(narančasta kružoliska),*

    – *Tricholoma caligatum* *(krokodilasta kružoliska),*

    – *Xerocomus moravicus* *(moravski baršunovac).*

3. razred *Gasteromycetes,*

    – *Clathrus archeri*,

    – *Geastrum fimbriatum* *(resasta
zvjezdača),*

    – *Geastrum minimum,*

    – *Lycoperdon mammiforme* *(pahuljasta
puhara),*

    – *Mutinus caninus (pasji stršak),*

    – *Myriostoma coliforme*,

    – *Pisolithus arhizus*,

    – *Tulostoma brumale (zimska
pušnica),*

*– Tulostoma fimbriatum* *(resasta pušnica).*

Članak 5.

Zabranjeno je sakupljanje zaštićenih
vrsta gljiva ili njihovih dijelova utvrđenih člankom 4. ovoga Pravilnika.

Iznimno dopušteno je
sakupljati zaštićene vrste gljiva ili njihove dijelova u znanstveno-istraživačke
i obrazovne svrhe, za potrebe izrade publikacija, izlaganja na izložbama i
drugim javnim prezentacijama uz dopuštenje Ministarstva.

Dopuštenjem iz stavka 2. ovoga članka propisuju se i uvjeti zaštite
prirode.

III. UVJETI ZA SAKUPLJANJE I STAVLJANJE U PROMET UGROŽENIH VRSTA GLJIVA

1. SAKUPLJANJE GLJIVA U SVRHU PRERADE, TRGOVINE I DRUGOG PROMETA

Članak 6.

Radi sprječavanja
prekomjernog sakupljanja ugroženih vrsta gljiva koje bi moglo ugroziti njihov
opstanak, smiju se sakupljati u svrhu prerade, trgovine i drugog prometa samo
sljedeće komercijalne vrste gljiva:

a) *nadzemne komercijalne
vrste gljiva*

1. lisičica (Cantharellus
cibarius) – isključujući varijetet: amethysteus,

2. mrka trubača (Craterellus
cornucopioides),

3. pravi vrganji (vrste:
Boletus aereus, B. edulis, B. pinophilus i B.reticulatus)

4. prosenjaci (vrste: Hydnum
repandum i H. rufescens),

5. puze (vrste: Armillaria
borealis, A. cepistipes, A. gallica, A. mellea i A.ostoyae),

6. rujnice (vrste: Lactarius
deliciosus, L. deterrimus, L. hemicyaneus, L.quieticolor, L. salmonicolor, L.
sanguifluus i L. semisanguifluus),

*b) podzemne komercijalne
vrste gljiva*

7. veliki bijeli tartufi
(vrste: Tuber asa, T. borchii, T. maculatum T. magnatum,),

8. crni tartufi (vrste: Tuber
aestivum, T. brumale, T. hiemalbum, T. macrosporum, T. malenconii, T.
melanosporum, T. mesentericum i T. uncinatum).

Članak 7.

Pojedini komercijalni
sakupljač gljiva u svrhu prerade, trgovine i drugog prometa smije dnevno od
svake nadzemne komercijalne vrste gljiva sakupiti najviše 10 kg.

Članak 8.

Pojedini komercijalni
sakupljač gljiva u svrhu prerade, trgovine i drugog prometa smije dnevno
sakupiti najviše 0,5 kg podzemnih komercijalnih vrsta gljiva.

Osim količine za osobne
potrebe, utvrđene člankom 22. ovog Pravilnika, komercijalni sakupljač u domaćinstvu
smije imati uskladišteno najviše do 2 kg svježih podzemnih komercijalnih vrsta
gljiva.

Zabranjeno je iznošenje
podzemnih vrsta gljiva iz Republike Hrvatske.

Ako plodište podzemnih vrsta
gljiva ima masu veću od 0,5 kg komercijalni sakupljač smije sakupiti takvo
plodište ako nema već sakupljena druga plodišta u dnevnoj dopuštenoj količini.

Članak 9.

Za otkup i sakupljanje gljiva
u svrhu prerade, trgovine i drugog prometa potrebno je prethodno pribaviti dopuštenje
Ministarstva zaštite okoliša i prostornog uređenja (u daljnjem tekstu:
Ministarstvo).

Dopuštenje za otkup i
sakupljanje gljiva iz stavka 1. ovoga članka izdaje se pravnim ili fizičkim
osobama koje se bave djelatnošću otkupa i sakupljanja gljiva u svrhu prerade,
trgovine i drugog prometa.

Podnositelj zahtjeva za
pribavljanje dopuštenja iz stavka 1. ovoga članka dužan je uz zahtjev priložiti
dokaze o registriranoj djelatnosti za otkup i sakupljanje gljiva u svrhu
prerade, trgovine i drugog prometa.

Zahtjev za pribavljanje dopuštenja
iz stavka 1. ovoga članka podnosi se najkasnije do 1. travnja za tekuću godinu.

Dopuštenjem iz stavka 1.
ovoga članka određuju se vrste i količine komercijalnih vrsta gljiva koje se
mogu sakupiti u svrhu prerade, trgovine i drugog prometa, rok za koji se izdaje
dopuštenje, te druge mjere zaštite prirode.

Pravna ili fizička osoba koja
je na temelju dopuštenja Ministarstva sakupljala gljive u svrhu prerade,
trgovine i drugog prometa dužna je do 1. veljače tekuće godine podnijeti
Ministarstvu zbirno izvješće o sakupljenim gljivama za prethodnu godinu. Izviješće
se podnosi na obrascu Ministarstva.

Članak 10.

Komercijalno sakupljanje
gljiva može obavljati osoba koja posjeduje iskaznicu komercijalnog sakupljača
gljiva.

Iskaznicu izdaje Ministarstvo
na vrijeme od 10 godina.

Komercijalnom sakupljaču
izdaje se iskaznica na temelju obrtnice za obavljanje djelatnosti sakupljača
gljiva, ili na temelju potvrde o stručnoj osposobljenosti za komercijalnog
sakupljača gljiva koju izdaje ovlaštena stručna institucija ili udruga.

Program stručnog
osposobljavanja i način provjere stručnog znanja za komercijalnog sakupljača
utvrđuje Ministarstvo.

Program stručnog
osposobljavanja i provjeru stručnog znanja komercijalnog sakupljača provodi
ovlaštena stručna institucija ili udruga pod uvjetima i na način koji ugovorom
utvrđuje s Ministarstvom.

Komercijalni sakupljač
iskaznicom dokazuje svojstvo, identitet i dopuštenje za komercijalno
sakupljanje nadzemnih i/ili pod­zemnih vrsta gljiva.

Iskaznica komercijalnog
sakupljača je pravokutnog oblika veličine 85x55 mm, presvučena plastičnim
materijalom. Prednja strana iskaznice u gornjem desnom dijelu sadrži naziv:
Ministarstvo zaštite okoliša i prostornog uređenja, a ispod naziva, po sredini
iskaznice piše velikim slovima: ISKAZNICA KOMERCIJALNOG SAKUPLJAČA GLJIVA broj­­­––/--.
U donjem dijelu iskaznice upisuje se ime i prezime komercijalnog sakupljača,
jedinstveni matični broj građana i adresa stanovanja, a u lijevom gornjem
dijelu nalazi se mjesto za fotografiju komercijalnog sakupljača
(25 x 32 mm). Poleđina iskaznice sadrži tekst: »Ovlaštenje za
sakupljanje nadzemnih i/ili podzemnih komercijalnih vrsta gljiva u svrhu
prerade, trgovine i drugog prometa«. Ispod tog teksta upisuje se rok valjanosti
iskaznice, datum izdavanja, pečat i potpis ovlaštene osobe Ministarstva.

 Troškove izdavanja iskaznice i stručnog osposobljavanja snosi
komercijalni sakupljač.

Za vrijeme sakupljanja gljiva
komercijalni sakupljač dužan je radi identifikacije imati iskaznicu.

Članak 11.

Pravna ili fizička osoba koja
se bavi otkupom i sakupljanjem gljiva u svrhu prerade, trgovine i drugog
prometa dužna je otkupljivača gljiva prijaviti Ministarstvu prije početka
sakupljanja gljiva.

Otkupljivač gljiva obavlja neposredni otkup i preuzima gljive od
komercijalnog sakupljača gljiva.

Otkupljivač gljiva dužan je voditi popis komercijalnih sakupljača gljiva
i otkupne blokove.

Otkupljivač gljiva dužan je prilikom otkupa provjeriti da li su gljive sakupljene
prema uvjetima utvrđenim ovim Pravilnikom i dopuštenjem Ministarstva.

Otkupljivač gljiva ne smije otkupiti suhe gljive od komercijalnih
sakupljača radi nemogućnosti kontrole nadzora mjera zaštite propisanih ovim
Pravilnikom.

Otkupljivač gljiva smije dnevno otkupiti i preuzeti od komercijalnog
sakupljača samo onu količinu gljiva koju komercijalni sakupljač smije dnevno
sakupiti.

Pravna ili fizička osoba dužna je popis komercijalnih sakup­ljača i
otkupne blokove čuvati najmanje 5 godina.

                              Članak
12.

Zabranjeno je sakupljanje gljiva u nacionalnim parkovima, strogim i
posebnim rezervatima.

Na drugim zaštićenim dijelovima prirode sakupljanje gljiva nije dopušteno
ako je to propisano odgovarajućim općim aktom o zaštiti ili mjerama zaštite.

Iznimno, dopušteno je sakupljati gljive u posebnom rezervatu ako je to
dopušteno mjerama zaštite.

Ministarstvo može, uz prethodnu suglasnost Ministarstva poljoprivrede i šumarstva,
zbog znanstveno-istraživačkih razloga i zaštite staništa odrediti i svako drugo
ograničeno područje kao zaštićenu trajnu plohu, na kojoj se privremeno ili
trajno zabranuje sakupljanje gljiva.

2. MJERE ZAŠTITE ZA KOMERCIJALNO SAKUPLJANJE GLJIVA

Članak 13.

Sakupljanje nadzemnih vrsta gljiva, obvezno je uz pridržavanje sljedećih
mjera zaštite:

– sakuplja se samo plodište gljive,

– plodište nadzemne gljive mora se odrezati nožem ili po potrebi pažljivo
izvaditi ukopani dio plodišta uz pomoć noža, a nastalu rupu popuniti odgrnutom
zemljom,

– zabranjeno je korištenje drugih alata (npr. lopate, grablji, motike i
dr.) kao i branje rukom bez uporabe noža,

– prilikom branja gljiva ne smije se oštećivati micelij ili neposredno
stanište,

– trećinu od ukupnog broja plodišta svake sakupljane vrste sakupljač
gljiva dužan je ostaviti netaknutu na staništu, a u slučaju da naiđe samo na
dva plodišta, mora ostaviti jedno, odnosno, ako naiđe na pojedinačna plodišta,
mora ostaviti svako treće,

– zabranjeno je sakupljanje starih plodišta, tj. plodišta na kojima je
uočljiv neki od znakova propadanja, npr. truljenje, pljesnivost i izrazita
crvljivost,

– zabranjeno je sakupljanje tek izniklih i vrlo mladih plodišta
nadzemnih gljiva čiji je promjer plodišta manji od: 1/5 promjera prosječnog
zrelog plodišta određene vrste, te za smrčke (rod Morchella) plodišta nižih od
4 cm,

– zabranjeno je sakupljanje komercijalnih vrsta gljiva čiji su promjeri
plodišta manjih od: 20 mm za lisičicu, 15 mm za mrku trubaču, 40 mm za prave
vrganje, 35 mm za prosenjake i 30 mm za rujnice, za puze je dopušteno
sakupljanje plodišta svih promjera,

– zabranjeno je odbacivanje već sakupljenih gljiva radi sakup­ljanja
nekih drugih,

– komercijalni sakupljač gljiva dužan je svaku sakupljenu komercijalnu
vrstu gljiva odlagati i prenositi odvojeno.

Članak 14.

Sakupljanje podzemnihvrsta gljiva, obvezno je uz pridržavanje
sljedećih mjera zaštite:

– sakupljati gljive samo u razdoblju od 15. rujna do 31. siječnja,

– sakupljati gljive samo uz pomoć jednog, odgovarajuće dresiranog i
registriranog psa s trajnom obilježbom identiteta (tetovaža, mikročip i sl.)
upisanom u veterinarsku iskaznicu koju sakupljač mora nositi sa sobom i predočiti
službenoj osobi na njeno traženje, uz kojeg smije biti još samo jedan pas u
postupku dresure, registriran na isti način,

– kopati samo na mjestu nanjušivanja,

– kopati lopaticom čije sječivo nije duže od 15 cm i šire od 8 cm,

– plodišta velikih bijelih tartufa, čije pojedinačno plodište ili najveće
plodište u skupini plodišta nije promjera većeg od 15 mm, mora ponovno zakopati
na mjestu vađenja,

– rupe, nastale vađenjem plodišta podzemnih gljiva mora ponovno zatrpati
iskopanom zemljom,

– zabranjeno je kopanje rupa promjera većeg od 30 cm,

– rupe, što ih sakupljač podzemnih gljiva iskopa istoga dana, ne smiju
biti na udaljenosti manjoj od 150 cm,

– zabranjeno je presijecanje korijenja šumskog raslinja deb­ljeg od 1
cm,

– trula i crvljiva plodišta podzemnih gljiva mora sakupljač gljiva
ponovno zakopati na mjestu vađenja,

– ako se sakupljanje gljiva obavlja u sumrak ili noću, obavlja se samo
uz pomoć svjetiljke s halogenom žaruljom i akumulatorskim baterijama,

– zabranjeno je odbacivanje već sakupljenih gljiva radi sakup­ljanja
nekih drugih.

Članak 15.

Ako se sakupljanjem određenih vrsta samoniklih gljiva bitno smanji
populacija pojedine vrste samoniklih gljiva na određenom području Ministarstvo
može, uz suglasnost Ministarstva poljoprivrede i šumarstva, skratiti sezonu
sakupljanja, smanjiti dopuštenu dnevnu količinu plodišta ili potpuno zabraniti
sakupljanje određenih vrsta samoniklih gljiva na tom području i za određeno
vrijeme.

Članak 16.

Ministarstvo vodi očevidnik pravnih i fizičkih osoba koje se bave
otkupom i/ili sakupljanjem samoniklih gljiva u svrhu prerade, trgovine i drugog
prometa.

U očevidnik se unose podaci o nazivu i sjedištu tvrtki pravne ili fizičke
osobe koje se bave otkupom i/ili sakupljanjem samoniklih gljiva u svrhu
prerade, trgovine i drugog prometa, te podaci o dopuštenim vrstama i količinama
samoniklih gljiva za sakup­ljanje, kao i o sakupljenim vrstama i količinama
samoniklih gljiva, za svaku godinu.

Članak 17.

Pravnoj ili fizičkoj osobi koja se bavi otkupom i/ili sakupljanjem
samoniklih gljiva u svrhu prerade, trgovine i drugog prometa, za koju se utvrdi
da postupa suprotno odredbama ovoga Pravilnika, neće se izdati dopuštenje za
sakupljanje samoniklih gljiva.

Članak 18.

Samonikle gljive sakupljene u svrhu prerade, trgovine i drugog prometa
komercijalni sakupljač smije prodavati samo pravnoj ili fizičkoj osobi koja
obavlja djelatnost otkupa samoniklih gljiva i koja ima dopuštenje Ministarstva,
ili na registriranoj tržnici ako za to ima dopuštenje ovlaštenog tijela.

Komercijalni sakupljač smije dnevno prodati samo onu količinu samoniklih
gljiva koju smije dnevno sakupiti.

Komercijalni sakupljač gljive može prodavati pravnoj ili fizičkoj osobi
ili na tržnici samo u svježem stanju.

Članak 19.

Komercijalnom sakupljaču koji krši odredbe ovog Pravilnika ovlaštena
osoba Ministarstva može oduzeti iskaznicu.

Članak 20.

Otkupljivač samoniklih gljiva
prilikom otkupa dužan je:

a) provjeriti identitet
komercijalnog sakupljača, (prema osob­noj iskaznici i iskaznici komercijalnog
sakupljača),

b) provjeriti da li su gljive
u svježem stanju,

c) provjeriti da li su gljive
sakupljene u skladu s mjerama zaštite utvrđenim ovim Pravilnikom.

Otkupljivač ne smije otkupiti
gljive sakupljene suprotno mjerama zaštite ovoga Pravilnika, a sakupljača koji
je sakupio gljive na taj način dužan je prijaviti Ministarstvu.

Pravna ili fizička osoba koja se bavi djelatnošću otkupa gljiva vodi
evidenciju o otkupu gljiva na otkupnom bloku.

Otkupni blok sadrži podatke za svaki pojedinačni otkup u kojem se
navodi:

– ime i prezime komercijalnog sakupljača,

– broj iskaznice komercijalnog sakupljača,

– adresu stanovanja**,**

– datum i mjesto otkupa gljiva,

– hrvatske nazive otkupljenih vrsta gljiva,

– količinu otkupljenih gljiva za svaku vrstu gljiva,

– otkupnu cijenu za svaku otkupljenu vrstu gljiva,

– naziv tvrtke pravne ili
fizičke osobe i potpis osobe koja vrši otkup gljiva,

– potpis komercijalnog sakupljača.

Pravna ili fizička osoba iz stavka 1. ovoga članka dužna je mjesečno
dostavljati Ministarstvu izvješće o otkupu gljiva i o količini gljiva izvezenih
gljiva.

Izvješće se dostavlja na obrascu Ministarstva.

Članak 21.

Za izvoz nadzemnih i podzemnih samoniklih gljiva potrebno je prethodno
pribaviti dopuštenje Ministarstva.

Zahtjev za dopuštenje izvoza iz stavka 1. ovoga članka sadrži vrstu,
količinu, te porijeklo samoniklih gljiva za koje se traži dopuštenje izvoza.

3. SAKUPLJANJE GLJIVA ZA OSOBNE POTREBE

Članak 22.

Za osobne potrebe dopušteno
je sakupljati sve vrste samoniklih gljiva, osim zaštićenih vrsta gljiva ili
njihovih dijelova utvrđenih člankom 4. ovoga Pravilnika.

Za osobne potrebe pojedini
sakupljač smije sakupiti dnevno najviše 2 kg plodišta nadzemnih vrsta gljiva i
0,1 kg podzemnih vrsta gljiva.

Domaćinstvo smije imati
uskladišteno najviše 3 kg svježih i/ili smrznutih plodišta, i ˝ kg plodištasuhih
podzemnih gljiva.

Članak 23.

Ako plodište nadzemne vrste
gljiva ima masu veću od 2 kg sakupljač smije sakupiti takvo plodište ako nema
već sakupljena druga plodišta u dnevnoj dopuštenoj količini.

Ako plodište podzemne vrste gljiva ima masu veću od 0,1 kg sakupljač
smije sakupiti takvo plodište ako nema već sakup­ljena druga plodišta u dnevnoj
dopuštenoj količini.

4. MJERE ZAŠTITE ZA SAKUPLJANJE SAMONIKLIH GLJIVA ZA OSOBNE POTREBE

Članak 24.

Prilikom sakupljanja
samoniklih gljiva za osobne potvrde sakupljač je dužan držati se odredbi iz članka
13., 14., i 15. ovoga Pravilnika.

Zabranjeno je iznošenje podzemnih vrsta gljiva iz Repub­like Hrvatske.

Iz Republike Hrvatske osoba
smije za osobne potrebe u jednom danu iznijeti 2 kg nadzemnih gljiva.

IV. PRIJELAZNE I ZAVRŠNE ODREDBE

Članak 25.

Ministarstvo će utvrditi
program stručnog osposobljavanja i način provjere stručnog znanja za komercijalnog
sakupljača u roku od 30 dana od dana donošenja ovoga Pravilnika.

Ministarstvo će s ovlaštenom
stručnom institucijom ili udrugom sklopiti ugovor iz članka 10. stavka 5. ovoga
Pravilnika u roku od 60 dana od dana stupanja na snagu ovoga Pravilnika.

Ovlaštena stručna institucija
ili udruga dužna je započeti s provjerom stručnog znanja i izdavanja potvrda o
stručnom osposobljavanju za komercijalnog sakupljača u roku od 8 mjeseci od
dana stupanja na snagu ovoga Pravilnika.

Članak 26.

Do izdavanja iskaznica
sukladno ovom Pravilniku vrijede potvrde koje su sakupljači gljiva dobili
temeljem Pravilnika o zaštiti gljiva (Fungi) – (»Narodne novine« , br. 115/98).

Sakupljači gljiva koji
posjeduju potvrde za sakupljanje gljiva izdane na temelju Pravilnika o zaštiti
gljiva (Fungi) – (»Narodne novine« , br. 115/98) dužni su zatražiti od
Ministarstva izdavanje iskaznica sukladno ovom Pravilniku u roku od 12 mjeseci
od dana stupanja na snagu ovoga Pravilnika.

Ako sakupljači koji posjeduju
potvrde za sakupljenje gljiva ne zatraže i ne pribave iskaznice ovoga
Ministarstva u roku propisanom stavkom 2. ovog članka prestaju im važiti
potvrde o stručnoj osposobljenosti za sakupljanje gljiva izdane temeljem
Pravilnika o zaštiti gljiva (Fungi) – (»Narodne novine« , br. 115/98).

Članak 27.

Dopuštenja za otkup i sakupljanje gljiva u svrhu prerade, trgovine i
drugog prometa izdana pravnim i fizičkim osobama na temelju Pravilnika o zaštiti
gljiva (Fungi) – (»Narodne novine«, br. 115/98) važe do isteka roka na koji su
izdana.

Članak 28.

Stupanjem na snagu ovoga Pravilnika prestaje važiti Pravilnik o zaštiti
gljiva (Fungi) – (»Narodne novine« br. 115/98).

Članak 29.

Ovaj Pravilnik stupa na snagu danom objave u »Narodnim novinama«.

Klasa: 612-07/01-35/0206
Urbroj: 531-01-02-1
Zagreb, 18. ožujka 2002.

Ministar
**Božo Kovačević,** v. r.

Pravilnik, NN 34/2002-739